Bratislava 10. septembra 2019 (HSP/TK KBS/Rádio LUMEN/Foto:TK KBS-Peter Zimen)
Cez víkend sa v Marianke konala výročná púť. Na najstaršom pútnickom mieste Slovenska už tradične oslávili Sviatok narodenia Panny Márie. Duchovný program sa začal piatkovou svätou omšou s Mariánom Kuffom. V sobotu bola súčasťou programu gréckokatolícka liturgia pod vedením vladyku Petra Rusnáka. Púť vyvrcholila slávnostnou svätou omšou, ktorú celebroval vojenský ordinár biskup František Rábek
Hlavnú pútnickú svätú omšu zvykne v Marianke tradične slúžiť bratislavský arcibiskup metropolita Stanislav Zvolenský. Tento rok sa mu pre iné povinnosti prísť ale nepodarilo, preto poprosil o zastúpenie vojenského ordinára, biskupa Rábeka. Ten narodenie Panny Márie porovnal s narodeninami matky v rodine. "Tej matke najviac záleží na tom, aby tá rodina čiže jej deti žili v pokoji a zhode. No a tak som poukázal potom na tú našu veľkú rodinu cirkvi aj spoločnosti, v ktorej toho nepokoja je priveľa. A že je to apel takéhoto sviatku, aby sme sa snažili podľa rady Panny Márie robiť, čo nám hovorí jej syn, vnášať takéto vzťahy do našich medziľudských kontaktov. A tým aby sme prekonávali tie nezhody a budovali pokoj," povedal.
Marianka leží neďaleko Bratislavy a je najstarším pútnickým miestom na území bývalého Uhorska. Prvého júla v roku 2011 pápež Benedikt XIV. povýšil Kostol narodenia Panny Márie v Marianke na Baziliku minor. Areál spravujú tešitelia z Getseman.